**Szombathely Megyei Jogú Város Önkormányzata Közgyűlésének**

**…/2020. (……..) önkormányzati rendelete**

**a Polgármesteri Hivatalban dolgozó köztisztviselők közszolgálati jogviszonyának egyes kérdéseiről**

Szombathely Megyei Jogú Város Önkormányzatának Közgyűlése

a közszolgálati tisztviselőkről szóló 2011. évi CXCIX. törvény 237. §-ában kapott felhatalmazás alapján,

a 4. § tekintetében a Magyarország 2020. évi központi költségvetéséről szóló 2019. évi LXXI. törvény 58. § (6) bekezdésében kapott felhatalmazás alapján,

az 5. § tekintetében a közszolgálati tisztviselőkről szóló 2011. évi CXCIX. törvény 234. § (3)-(4) bekezdésében kapott felhatalmazás alapján,

a 6. § tekintetében a közszolgálati tisztviselőkről szóló 2011. évi CXCIX. törvény 236. § (4) bekezdésében kapott felhatalmazás alapján,

a 7. § tekintetében a közszolgálati tisztviselőkről szóló 2011. évi CXCIX. törvény 232/A. § (1) bekezdésében kapott felhatalmazás alapján,

a 8. § tekintetében a közszolgálati tisztviselőkről szóló 2011. évi CXCIX. törvény 226. § (7) bekezdésében kapott felhatalmazás alapján

az Alaptörvény 32. cikk (1) bekezdés a) pontjában meghatározott feladatkörében eljárva – a közszolgálati tisztviselőkről szóló 2011. évi CXCIX. törvény 200. § (2) bekezdésében biztosított véleményezési jogkörében eljáró Magyar Köztisztviselők, Közalkalmazottak és Közszolgálati Dolgozók Szakszervezete véleményének kikérésével – a következőket rendeli el:

**1. A rendelet hatálya**

**1. §**

(1) A rendelet hatálya a Polgármesteri Hivatalban (a továbbiakban: Hivatal) közszolgálati jogviszonyban álló köztisztviselőkre, közszolgálati ügykezelőkre (a továbbiakban: közszolgálati dolgozók) terjed ki.

(2) A polgármesterre és az alpolgármesterekre a 3. § (2) bekezdésében és a 8. § (1) bekezdés a) pontjában foglaltakat kell megfelelően alkalmazni.

(3) Az önkormányzati főtanácsadó, tanácsadó foglalkoztatási jogviszonyára megfelelően alkalmazni kell a 3. § (2) bekezdését, a 4-5. §-t, valamint a 7-8. §-t.

**2. Értelmező rendelkezés**

**2. §**

(1) E rendelet alkalmazásában vezetői munkakör a Hivatalban:

a) osztályvezető,

b) irodavezető.

(2) A vezetői munkakörök osztályvezető esetében főosztályvezető-helyettesi, irodavezető esetében pedig osztályvezetői szintnek felel meg.

**3. A közszolgálati munka díjazása**

**3. §**

(1) A köztisztviselő illetménye alapilletményből, illetménykiegészítésből és illetménypótlékból áll.

(2) Az illetmény átutalásának, kifizetésének napja legkésőbb a tárgyhónapot követő hónap 5. napja.

**4. §**

A közszolgálati dolgozók illetményalapja 2020. évre 44.550,- Ft.

**5. §**

A köztisztviselők illetménykiegészítésre jogosultak, melynek mértéke 2020. évre

a) felsőfokú végzettségű köztisztviselő esetében az alapilletmény 35%-a,

b) érettségi végzettségű köztisztviselő esetében az alapilletmény 20%-a.

**4. Vezetői illetménypótlék**

**6. §**

Vezetői kinevezéssel rendelkező köztisztviselő vezetői illetménypótlékra jogosult. A pótlék mértéke főosztályvezető-helyettesi szintnek megfelelő vezető esetén az alapilletményének 15%-a, osztályvezetői szintnek megfelelő vezető esetén az alapilletményének 10%-a.

**5. Juttatások**

**7. §**

(1) A közszolgálati dolgozók számára a Közszolgálati Tisztviselők Napja, július 1-je, munkaszüneti nap.

(2) A Közszolgálati Tisztviselők Napja alkalmából a közszolgálati dolgozónak legfeljebb egyhavi illetményének megfelelő jóléti juttatás adható, amennyiben az éves költségvetési rendelet erre fedezetet biztosít.

**8. §**

(1) A Hivatal a közszolgálati dolgozók számára az alábbi juttatásokat, támogatásokat biztosítja:

a) cafetéria-juttatás,

b) lakásépítési és -vásárlási, lakáskorszerűsítési támogatás,

c) illetményelőleg,

d) képzési, továbbképzési támogatás,

e) bankszámla-hozzájárulás.

(2) A bankszámla-hozzájárulás összege a mindenkori központi költségvetésről szóló törvényben meghatározott legmagasabb összeg.

(3) A (2) bekezdésben meghatározott összeg kifizetésére a tárgyév végén egy összegben, november 30. napjáig – vagy amennyiben a jogviszony év közben szűnik meg, a jogviszony megszűnésekor időarányosan – folyószámlára történő átutalással kerül sor.

(4) A juttatások, támogatások mértékét, feltételeit, az elbírálás és az elszámolás rendjét, valamint a visszatérítés szabályait egyebekben Szombathely Megyei Jogú Város Polgármesteri Hivatalának Közszolgálati Szabályzata állapítja meg.

**6. Záró rendelkezések**

**9. §**

(1) Ez a rendelet a kihirdetését követő napon lép hatályba.

(2) A 4-5. § rendelkezéseit 2020. január 1. napjától kell alkalmazni.

**10. §**

Hatályát veszti

a) a Polgármesteri Hivatalban és Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV.5.) önkormányzati rendelet,

b) a Polgármesteri Hivatalban és Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV.5.) önkormányzati rendelet módosításáról szóló

ba) 46/2012. (XII.18.) önkormányzati rendelet,

bb) 6/2014. (III.6.) önkormányzati rendelet,

bc) 5/2015. (II.9.) önkormányzati rendelet,

bd) 5/2017. (III.7.) önkormányzati rendelet,

be) 2/2019. (III.19.) önkormányzati rendelet.

 **(: Dr. Nemény András :)** **(: Dr. Károlyi Ákos :)**

 **polgármester** **jegyző**